
A nem szakmai, általános célú felnőttképzés vizsgálata, különös tekintettel a nyelvtanulásra

 Kulcsszavak: nyelvtanulás, akkreditáció, felnőttképzési engedély, interjú
A felnőttkori tanulás egyik meghatározó területének mondható az általános célú felnőttképzés, amely témái között megjelenik az alapkompetenciák átadása, a kulcskompetenciák fejlesztése, a tanulási képesség javítása, az alapvető munkaerő-piaci ismeretek megismertetése. A nyelvismeret is kulcskompetenciává vált, hiszen az élethossziglani tanulás egyik területét képezve fontos gazdasági igényeket hordoz magában. A nyelvismeret nem csak a diploma megszerzésének egyik követelménye, hanem a hazánkban megjelenő külföldi vállalatoknál is megfigyelhető, hogy elsősorban olyan munkatársakat keresnek, ahol a napi szintű idegen nyelvű kommunikáció nem okoz nehézséget. A hazai munkaerőpiac telítettsége miatt gyakori a külföldi munkavállalás, ahol szintén elengedhetetlen minimum 1, de egyre inkább 2 idegen nyelv ismerete.
Az elmúlt két évtized során egyre nagyobb arányban jelentek meg a képzési programok között. A nyelvi programok számának növekedését segítette elő a „Tudásod a jövőd” TÁMOP 2.1.2 projekt is, ahol az informatikai kompetenciák fejlesztése mellett az idegen nyelvi kompetenciák fejlesztése jelent meg.
Ennek a pályamunkának a célja az általános célú felnőttképzés elméleti hátterének a bemutatása; a hazai nyelvi képzések helyzetének feltárása. A nyelvi célú képzések vizsgálata a FAT által akkreditáltatott nyelvi képzési programok és nyelvi képző intézmények adatbázisának 2006-os és 2013-as adatait alapul véve; a 2014-es felnőttképzési engedéllyel rendelkező képzési programok adatbázisára építve, valamint az említett 2013-as és 2014-es adatbázisokat érintő eredmények összehasonlítása révén. A pályamunka további célja a Debrecenben nyelvi képzéseket indító intézmények jellemzőinek vizsgálata, a nyelvtanítás szervezésével foglalkozó szakemberek véleményének, tapasztalatainak megismerése, a debreceni nyelvtanulási szokások feltárása, a szervezetek szakmai vezetőivel készített interjúk elemzésével.



